El 7 de novembre va tenir lloc al CAP Dr.
Robert de Badalona, el taller " Compartim bones pràctiques en promoció de la salut a la Metropolitana Nord", organitzat conjuntament per l'Agència de Salut Pública de Catalunya (ASPCAT) i el Servei Català de la Salut (CatSalut), i adreçat a professionals de l'atenció primària referents de promoció de l'activitat física.
A la jornada van assistir 26 professionals de salut de les 36 ABS del Barcelonès Nord i Maresme, a mes de professionals de l'ASCPAT i de CatSalut, que treballen conjuntament amb la resta dels agents locals per a la promoció de l'activitat física als seus municipis.
L'objectiu principal de la jornada va ser enfortir la xarxa de professionals referents d'activitat física als centres de salut amb un espai de trobada i debat.
Realitzen la benvinguda la Mireia Rodriguez, Tècnica de la Regió Sanitària Barcelona, Àmbit Metropolità Nord (CatSalut), i l'Annabel Pedrol, Cap de Servei de Salut Pública de Barcelonès Nord i Maresme.
Les dues ressalten la importància de la tasca dels professionals de l'atenció primària en la promoció d'activitat física i recorden que l'increment de l'activitat física de la població és un dels objectius del Pla de salut de Catalunya 2016-2020.
També han destacat la importància de crear xarxa entre professionals de l'atenció primària i els Ajuntaments aprofitant els recursos comunitaris.
A la jornada es van presentar els resultats d'avaluació del Pla d'activitat física, esport i salut (PAFES), implementat a tots els centres de salut de Catalunya des de 2013.
Posteriorment, es va realitzar un debat, dinamitzat per la Pilar Sala, referent de promoció de la salut de l'equip de salut pública del Maresme, que va convidar als assistents a reflexionar sobre experiències d'èxit i dificultats en la promoció d'activitat física a nivell local.
Els assistents van remarcar la importància de disposar d'oferta d'activitats i espais saludables als municipis, i la importància de comptar amb el suport de direcció de primària i dels ajuntaments.
La darrera part de la Jornada es va dedicar a una sessió teoricopràctica d'iniciació a la marxa nòrdica per conèixer-ne els beneficis que va anar a càrrec de l'empresa Walkim.
La promoció de l'activitat física a Catalunya és una experiència pionera nascuda al 2007 a partir d'experiències locals d'èxit.
És una línia estratègica del Departament de Salut, que forma part del Pla de salut i el Pla interdepartamental i intersectorial de salut pública (PINSAP), així com de les iniciatives de l'àmbit sanitari del Pla integral de promoció de l'activitat física i l'alimentació saludable (PAAS).
En l'actualitat, totes les àrees bàsiques de salut de Catalunya realitzen el consell de vida activa i estan implicades en accions de promoció de la salut que aprofiten ocasions com la del Dia Mundial de l'Activitat Física, celebrat cada any al voltant del 6 d'abril.
La pràctica d'activitat física de manera regular millora la salut i la qualitat de vida, alhora que suposa un factor protector per a diferents problemes de salut crònics (hipertensió, diabetis, dolors musculars...), patologies físiques (malalties de l'aparell circulatori i càncer, principalment), i pel benestar de la salut mental.
Al 2018 a Catalunya, 8 de cada 10 adults feia una activitat física saludable (84,5% els homes i 81,1% les dones).